
El riu 

1.1
Què és un riu?

Podríem definir un riu com un corrent permanent d'aigua que circula en un sentit únic, de dalt a baix, a favor del pendent que la porta cap al mar, un llac o un altre riu. Aquests reben les aigües de fonts o surgències, de llacs o llacunes, de torrents que es formen desprès de la pluja i durant el desglaç, i d’altres rius menors que s’anomenen afluents.

1.2
 Les parts d’un riu

La part del terreny per la qual circula el riu, rep el nom de llit o llera, i les zones contigües, a cada banda del riu, són els marges o riba, on s’instal·la el bosc de ribera.

Segons l’època de l’any i el cabal, al llit d’un riu es poden distingir les següents parts:

· Llit d'estiatge: Part central del riu per on discorre l’aigua quan té un cabal petit.

· Llit normal: Per on habitualment hi discorre l'aigua, quan el riu té un cabal mig.

· Llit d'inundació: Zona que pot ser coberta per l'aigua en cas de crescuda.

El llit del riu ha estat modificat al llarg del temps per les crescudes en èpoques de pluja. D’aquesta manera s’han anat aprofundint les valls, ha anat canviant el recorregut primigeni, s’han emplenat  les planes, és a dir s’ha modelat el paisatge. 

1.3
La conca i la xarxa hidrogràfiques

L’aigua procedent de les precipitacions s’escola per la superfície del sòl fins que arriba a formar part d’un llac o un riu, o bé es filtra donant lloc a corrents d’aigua subterrània (sistema càrstic). 

Tots els torrents, fonts, rieres i rius que vessen l’aigua en un mateix riu configuren la seva xarxa hidrogràfica. 

Un riu no pot tractar-se aïlladament de la regió que l´emmarca, d’aquí la importància de la conca que l´origina, el configura i el conté.

Així, tota la superfície de terreny que aporta aigua a un riu constitueix la seva conca .

La xarxa i la conca són les que determinen les característiques d’un riu.

1.4
El pendent i el cabal
Hi ha dos factors principals que defineixen les característiques d’un riu:

· El pendent: inclinació del terreny per la qual discorre el riu. Depèn bàsicament del relleu de la zona. 

· El cabal: quantitat d'aigua que porta el riu. Depèn de les característiques climàtiques de la zona (per això, pot ser molt variable) i del nombre d’afluents que rep. Podem trobar mesos o èpoques de l'any de fortes crescudes i augment important del cabal, i d'altres mesos en els quals el riu porti poca aigua (cabal d'estiatge).

1.5
Els processos geològics

El pendent i el cabal juntament amb la litologia de la zona determinen el modelat del relleu, en el qual hi participen tres processos geològics:


· L’erosió: que consisteix en arrencar  i desgastar els materials (fragments de roca) que l’aigua troba al seu pas, bé per arrossegament o bé per dissolució, modelant a la vegada la vall per on discorre el riu.

· El transport: que suposa el trasllat dels materials erosionats des d’un lloc fins un altre.


· La sedimentació: que es produeix com a conseqüència de la pèrdua de força de l’aigua, de forma que els materials que transporta el riu, queden dipositats.

1.6
Els cursos del riu

El camí que segueix el riu des del seu naixement fins la desembocadura s'anomena curs i, al llarg d’aquest, des del punt de vista geomorfològic (de relleu) es poden distingir tres trams: l’ alt, el mitjà i el baix.

· El curs alt: Situat a les altituds més grans de la conca, amb forts pendents (8% de mitjana) que fan que l'aigua baixi amb força i velocitat (50 a 200 cm/s) provocant, principalment, l’erosió del terreny. El llit del riu és estret i la força erosiva del riu forma valls més o menys profundes. En aquest hi trobem grans blocs de pedra. El cabal està en funció del règim de pluges i pot ser variable. L’aigua és freda i bastant neta (al menys més neta que en els cursos mitjà i baix). Els animals estan adaptats a viure al fort corrent: tenen ventoses (blefarocèrids) o fortes ungles (plecòpters) o ganxos a la part terminal del cos (tricòpters), el cos aplanat (efemeròpters) o bé viuen a dins d’estoigs de pedretes (alguns tricòpters), etc.

· El curs mitjà: Té un pendent més suau (entre 1 i 4%, o menys) i l'aigua s’alenteix (velocitat entre 20 i 50 cm/s) ja que el riu circula per zones més planes, perd força i velocitat i transporta materials poc pesats (sorres i llims). L’aigua s'escalfa més, sobretot a l'estiu. El cabal d'aigua és més gran degut a les aportacions dels afluents, alguns dels quals queden dipositats als marges del riu. Els organismes es distribueixen entre les zones de més corrent i les aigües lentes, protegits entre la vegetació i les pedres. Alguns viuen dins un  estoig; altres, com els sabaters, llisquen sobre la superfície d’aigües encalmades, etc.

· El curs baix: Situat a les planes al·luvials on el riu ha perdut gran part del seu poder erosiu i de transport. El riu porta el màxim d'aigua (aportació de tota la xarxa hidrogràfica), el pendent s'aproxima a l'1% i l'aigua circula molt lentament  (amb velocitat inferior als 20 cm/s), per un llit molt ample. El riu diposita llims i sorres lleugeres al fons i als marges, sedimentació, i en alguns casos poden formar-se deltes (delta del Llobregat, de l’Ebre, ...). En moments d’inundació pot envair les planes de la vora reomplint-les de materials. La temperatura de l'aigua segueix augmentant. Els organismes viuen protegits entre pedres o vegetació. 

Les característiques naturals del riu han estat modificades al llarg del temps per l’acció antròpica de l’home amb la construcció de rescloses, embassaments, preses, canalitzacions,...amb la finalitat d’aprofitar l’aigua per usos diversos. També el creixement dels nuclis urbans instal·lats a la vora del riu han induït canvis en el seu traçat i han modificat enormement la llera del riu i el seu entorn natural (bosc de ribera).


2 El riu Llobregat

2.1 
El curs alt 

El riu Llobregat, establert en el si d'una regió de clima bàsicament mediterrani, nat en una serralada calcària i amb una història geològica concreta, mostra una fesomia, fisico-química, biologia  i dinàmica pròpies.

El Llobregat constitueix l'eix hidrogràfic del Berguedà. Al llarg del seu recorregut per l'Alt Berguedà travessa dos trams geològicament ben diferenciats: el Pirineu, a l'extrem nord de la comarca, amb dominància de roques calcàries molt resistents a l'erosió i responsables de relleus enèrgics, al costat d'afloraments de margues i gresos que originen valls més o menys amples i el Prepirineu amb materials detrítics com conglomerats, gresos i lutites, amb plegaments, encavalcaments i falles responsables del direccionament nord-sud  del riu en aquesta zona.

El riu Llobregat neix a sota de Castellar de N'Hug  a 1300 m d'altitud, a la zona coneguda com Les Fonts del Llobregat. Es tracta de fonts d'origen càrstic que emergeixen per diàclasis (fractures) de calcàries del Paleozoic. 

El recorregut del riu a la zona de la capçalera es realitza en direcció nord-sud, però a la Pobla de Lillet experimenta un gir que el fa seguir en direcció est-oest, al barrar-li el pas la serra del Catllaràs, fins arribar a Guardiola de Berguedà on recupera el direccionament primigeni que no deixarà fins arribar a la Mediterrània. En tota aquesta zona el riu excava una àmplia vall i s'encaixa finalment en el rocam de calcàries, fent un treball fonamentalment erosiu en el congost del Far.

La forma de les conques tant la del curs principal com la dels afluents són allargades i estretes, fet que determina la ràpida concentració de les aigües d'escorrentia, donant al riu una circulació de tipus torrencial.

L'extensió de la conca fluvial des del Pirineu al fins a la presa de La Baells, una mica abans de Berga, és d'aproximadament 497 km2 (dels 4950 km2 que té en la seva totalitat), els quals corresponen al curs alt del riu.

El desnivell del  riu des del cim de la Tossa d'Alp (part més alta de la conca) fins a la desembocadura és de 2536 m. El pendent no és uniforme i disminueix a mida que el riu passa del curs alt al mitjà i al baix.

2.2 
Els aspectes fisico-químics de l’aigua

2.2.1 El cabal

El  cabal  mitjà  del  Llobregat és d'aproximadament  d’1,3 m3/s al Clot del Moro, 4,2 m3/s a Guardiola i 5,3 m3/s al Collet, amb diverses captacions importants que treuen aigua del riu com la del Canal Industrial de Berga amb 1,8 m3/s. 

A l'Alt Berguedà les precipitacions es distribueixen de forma relativament simètrica al llarg de l'any. Hi ha una estació eixuta que és l'hivern, una primavera molt plujosa (especialment al maig), un estiu poc plujós, amb un mínim al juliol, i una tardor bastant plujosa.

D'acord amb el regim pluviomètric, el cabal presenta dos màxims anuals: a la primavera i a la tardor. A la primavera es sumen els cabals resultants de la fosa de la neu amb el de les precipitacions, que realimenten els aqüífers proporcionant al riu gran quantitat d'aigua. A la tardor, la davallada del règim fluvial durant l'estiu deguda el mínim pluviomètric del juliol agreujat per l'elevada evaporació i transpiració pròpia de l'època, retarda la crescuda del cabal respecte el règim pluviomètric.

De crescudes podem distingir-ne de tres tipus: les resultants de la fusió de la neu a la primavera, les provocades per les tempestes d'estiu (intenses, de curta durada i molt localitzades) i les de tardor (intenses i duradores, les pitjors per la força destructora que poden adquirir).

2.2.2 La mineralització

Com que els terrenys que travessa el Llobregat són bàsicament calcaris, l’aigua mostra una mineralització important gairebé des de la seva naixença, amb valors de conductivitat normalment per sota dels 500 (S/cm a l'Alt Berguedà (disparant-se més avall, en el curs mitjà, allà on el riu travessa explotacions salines de clorurs). Això fa que les aigües en el curs alt tinguin una duresa considerable (entre semidures i dures) i com que el substrat per on discorre el riu és ric en carbonat de calci, l'aigua  del riu sol tenir valors de pH lleugerament alcalins, entre 7 i 8.5, amb predominància dels bicarbonats (solubles). 

3  La vegetació de ribera
3.1
Característiques generals

La vegetació propera al llit del riu és una part integral del seu ecosistema. Segons el gradient d’humitat i la intensitat i freqüència de les inundacions es poden distingir fins a tres zones en el riu amb diferent tipus de vegetació: el llit o la llera, gairebé sempre amb aigua i amb vegetació submergida i emergent; la riba que és la zona terrestre de contacte amb l’aigua, aquella que està sotmesa a les avingudes ordinàries i la ribera que és la zona contigua a la riba i que queda afectada per les avingudes extraordinàries. Aquesta pot ser  més o menys extensa i actua com a espai de transició entre les comunitats terrestres i les aquàtiques.

Sobre les riberes (i la riba) creix una vegetació característica, la vegetació de ribera, de gran biodiversitat i productivitat, degut a l’elevada humitat, la riquesa en nutrients, l’oxigen dissolt i la capa freàtica. El bosc de ribera representa l´etapa final de la maduresa d´aquesta vegetació riberenca. És un bosc en galeria (les capçades dels arbres d’una vora del riu toquen a les de l’altre vora, fen com un túnel), que apareix com una filera verda seguint el trajecte del curs d’aigua a l’estiu o ben despullada a l’hivern, ja que està constituïda per espècies caducifòlies de fulla tendra. És la dificultat d’accedir a l’aigua freàtica la que determina la substitució del bosc de ribera per una altra comunitat forestal.

Avui dia, com a conseqüència d’una activitat humana molt agresiva, la vegetació de ribera apareix al llarg del curs del riu però no de forma contínua. De vegades només queden com a testimoni petites clapes aïllades de vegetació. 

3.2
La importància del bosc de ribera

Les riberes tenen un gran valor ecològic per la singularitat dels seus hàbitats, gràcies a que la presència contínua d’aigua permet la formació d’un microclima diferenciat. El bosc de ribera desenvolupa unes funcions molt significatives dins l’ecosistema fluvial : 

· L’erosió i la sedimentació a les riberes es veu afectada pel moviment  de l’aigua d’escorrentia (torrents, rierols…) i  superficial (del propi riu). Aquest fet influeix en la composició i l’estructura de la comunitat vegetal i a l’inversa, la vegetació de ribera amb les seves arrels estabilitza els marges del riu davant les seves crescudes i així contribueix a la forma i el traçat  del riu. La vegetació de ribera frena la velocitat de l’aigua i afavoreix la sedimentació dels materials sòlids transportats pel riu sobre els terrenys inundats.

· La vegetació de ribera forma part de l’ecosistema fluvial i participa activament en l’intercanvi de matèria i d’energia. La fullaraca, els branquillons, les flors, els fruits, etc. proporcionen matèria orgànica que cau a l’aigua i què és font d’aliment per a molts éssers vius.

El sistema d’arrels de la vegetació riberenca ajuda a depurar de substàncies tòxiques la capa d’aigua freàtica i també la superficial.

· La vegetació de ribera ben estratificada proporciona gran quantitat d’hàbitats diferents on poden trobar protecció un gran nombre d’éssers vius tant aquàtics com  terrestres. Els ecosistemes riberencs tenen un major nombre d’espècies i d’individus que els del seu voltant. 

A més el bosc de ribera actua com a zona de transició entre la terra i l’aigua, el que li dona gran importància com a corredor biològic.

· Si el bosc de ribera està ben conservat, la vegetació ombreja el riu (bosc en galeria) de forma que l’exposició de l’aigua al sol és molt minsa i per tant les variacions tèrmiques diàries i estacionals són molt menors. Que l’aigua sigui freda a més de neta fa que la quantitat d’oxigen dissolt sigui més gran i per tant afavoreix la vida dels organismes aquàtics, alguns dels quals són en aquest aspecte molt exigents. 

· La limitació de llum posa fre al creixement de les algues i a l’escalfament de l’aigua fet que afavoreix la presència de determinades espècies, amants d’aigües fredes (i amb molt oxigen) com les truites, els barbs, les perles…

· Finalment les riberes tenen una gran bellesa i per tant un elevat valor paisatgístic.

3.3
Les comunitats vegetals de la nostra ribera

Al bosc de ribera el que determina l’aparició d’una o altra espècie vegetal és la profunditat de l’aigua freàtica, la fluctuació d’aquesta i el clima general. 

Per mitjà del bosc de ribera entra la vegetació submediterrània i europea dins la zona mediterrània. Dos boscos caducifolis, l’avellanosa i la freixeneda són capaços, aprofitant les condicions del bosc de ribera, d’instal·lar-se en estatges inferiors als seus, i el riu actua com agent transportador de les llavors.

En conjunt podem de dir que sorprèn la uniformitat del bosc de ribera, ja que moltes plantes s’assemblen. Sol ser un bosc uniespecífic, on domina un sol arbre,  en funció de la profunditat de l’aigua freàtica, la fluctuació d’aquesta i el clima general. En contraposició, l’ambient de ribera és altament dinàmic, fet que comporta el continu poder d’adaptació de les espècies que allà viuen; les plantes poden ser arrancades i ser arrossegades aigües avall. Per a fer front a aquest greu problema, les plantes tenen una gran capacitat de rebrotar, d’arrelar-se (arrels molt llargues en el vern), d’elasticitat (en les sargues) i un creixement molt ràpid. Moltes herbes presenten tubercles, bulbs o estolons. Quan la violència de l’aigua arrenca tot el que troba al seu pas, aquests materials s’acumulen a les vores, entre les pedres, creant illes on poden instal·lar-se tot un seguit de plantes pioneres que afavoriran la reforestació, creant un espai adequat per la instal·lació del bosc de ribera.

Les principals comunitats de ribera que es troben a prop nostre són:

· La verneda. És un bosc de ribera típic de torrents, i del curs alt i mig dels rius. Es troben a les riberes allà on la disponibilitat hídrica és sempre molt elevada i l’ambient és fresc. És un bosc dens on hi domina el vern (Alnus glutinosa) acompanyat del freixe de fulla petita (Fraxinus angustifolia), l’avellaner (Corylus avellana) i de l’om (Ulmus minor). A l’estrat arbustiu hi trobem el saüc (Sambucus nigra) i el sanguinyol (Cornus sanguinea). Apareix a rieres i torrents d’influència centreuropea.

· La salzereda. Ocupa els marges dels rius i afavoreix l’enlentiment de l’aigua en moments d’avingudes i la retenció del sòl, encara que també en pateix les conseqüències. Són representatius la sarga (Salix eleagnos), salze blanc (Salix alba), el saulic (Salix purpurea), etc. Es troba als rius i rieres de tots els estatges exceptuant el subalpí, quan la capa freàtica és molt fluctuant.

· La pollancreda. Es troben a prop dels marges, on el nivell freàtic és molt alt. Apareixen el pollancre (Populus nigra), el freixe (Fraxinus angustifolia), i l’om (Ulmus minor). L’estrat arbustiu està dominat pels esbarzers (Rubus ulmifolius), l’arç blanc (Crataegus monogyna), etc. 

· La gatelleda. Es desenvolupa a la zona que pateix l’empenta de les avingudes i que s’inunda freqüentment. És formada pel gatell (Salix attrocinerea), el càrex (Carex pendula i Carex remota), i la cua de cavall  (Equisetum telmateia) entre altres. És d’influència submediterrània i centreuropea.

La comunitat de ribera, a la zona del curs alt del riu Llobregat, que millor s’hi adapta és la verneda que forma un bosc en galeria. Està constituït per una massa arbòria on predomina el vern (Alnus glutinosa) , acompanyat del salze (Salix alba), del gatell (Salix attrocinerea),  de pollancres (Populus nigra) , algun freixe (Fraxinus angustifolia) i alguna robínia (Robinia pseudoacacia) . A l’estrat arbustiu hi trobem la sarga (Salix eleagnus), el roser silvestre (Rosa sp.), l’arç blanc (Crataegus monogyna), el sanguinyol (Cornus sanguinea), l’aranyoner (Prunus spinosa), i com a lianes l’esbarzer (Rubus sp.),  l’heura (Hedera helix) i la vidalba (Clematis vitalba). A l´estrat herbaci podem trobar el jonc (Scirpus holoschoenus), la cua de cavall (Equisetum telmateia) i  la pota de cavall (Tussilago farfara) entre altres. També apareix representada la salzeda de sarga (Salix eleagnus), una comunitat arbustiva  que prospera després de que fortes riuades deixin llocs oberts, que de mica en mica anirà sent substituïda per l’estrat arbori fent-li ombra i reduint-la fins a desaparèixer.

3.4
Un índex senzill per avaluar la qualitat del bosc de ribera

L’estat de salut del bosc de ribera és clau en el funcionament de l’ecosistema fluvial global i la seva determinació és necessària per poder qualificar l’estat del riu.

Per caracteritzar de forma ràpida i senzilla la qualitat del bosc de ribera es pot utilitzar un índex què té en compte els aspectes funcionals més rellevants d’aquest ecosistema:

· L’estructura i naturalitat del bosc de ribera

Fa referència al grau de cobertura vegetal del bosc i el tipus d’estrat vegetal dominant. Es considera que el bosc gaudeix de bona salut (màxima qualitat) quan la cobertura vegetal és gran, és a dir, quan els estrats arbori i arbustiu estan ben desenvolupats, les espècies vegetals són autòctones i el bosc es desenvolupa a la riba i ribera dels dos marges del riu, ombrejant el canal (bosc en galeria).

· La continuïtat

Considera la distribució de la vegetació de ribera al llarg de tot el tram de riu investigat. Aquesta pot ser de forma contínua, discontínua però més o menys regular o bé només en petites clapes aïllades.

· La connectivitat 

Mesura el grau de connexió del bosc de ribera amb les comunitats forestals adjacents. La qualitat del bosc es redueix degut a la intervenció humana, bé sigui per activitats agrícoles o bé per infrastructures com carreteres, urbanitzacions, o canalització del riu que destrueix la ribera o l’aïlla totalment.

Per tal de tenir una visió més globalitzada del bosc s’hauria de tenir en compte altres aspectes com la diversitat d’espècies animals i vegetals que en aquest índex no apareixen.

3.5
Els efectes antròpics sobre la vegetació de ribera

Els espais riberencs han sofert des de sempre una alta pressió humana, a causa de la fertilitat del seu sòl i de la disponibilitat d’aigua. La sobreexplotació dels recursos hídrics, el desviament del canal fluvial, el seu cobriment, la canalització i la construcció d’infrastructures paral·leles o transversals al curs del riu, el creixement urbanístic, etc. juntament  amb un canvi en el règim de pluges han estat la causa de la disminució de la quantitat i de la qualitat de les aigües i han malmès de tal forma l’ecosistema que aquest, en molts casos, l’han fet difícilment recuperable. 

4 Els vertebrats

4.1
Els peixos

De peixos el Berguedà n’és més aviat pobre, i més encara a causa de la pressió humana (contaminació de les aigües). En els darrers anys degut al major control de les aigües per part de les administracions, el tancament de mines i fàbriques tèxtils, algunes espècies s’han redistribuït i se n’han introduït de noves, més o menys estables. 

Un dels peixos que es podien trobar el segle passat al Berguedà i que va desaparèixer és l’anguila (Anguilla anguilla). Al construir les rescloses per desviar l’aigua cap a les fàbriques per tal d’aprofitar la seva força per moure la maquinària, van posar una barrera a l’alternança que fa, aquesta espècie, entre el mar i la part alta dels rius. 

La truita comuna (Salmo trutta fario) seria el peix més propi del curs alt del riu, però ha estat arraconat a les capçaleres pel la truita irisada (Salmo gairdneri) espècie introduïda, procedent d’Amèrica del nord i més resistent a la contaminació dels rius.

El barb de muntanya o cua roig (Barbus haasi), habita en corrents d’aigua neta i oxigenats. La contaminació i la introducció d’altres espècies l’ha convertit en un peix rar a la comarca.

La bagra (Leociscus cephalus) és un peix més resistent que el barb i es pot trobar fins a uns 800 m.

4.2
Els Anfibis i els rèptils

Al Berguedà se’n poden trobar onze espècies diferents d’anfibis. Algunes com la salamandra (Salamandra salamandra), el gripau comú (Bufo bufo) i la granota roja (Rana temporaria) són espècies d’àmplia distribució a Europa. Altres com el tritó verd (Triturus marmoratus), el tòtil (Alytes obstetricans), el gripau d’esperons (Pelobates cultripes), la granoteta de punts (Pelodytes punctatus), el gripau corredor (Bufo calamita) són espècies pròpies de l’Europa occidental. Hi ha també de distribució ibèrica i iberomagrebina com la reineta (Hyla meridionalis) i la granota verda (Rana perezi). Finalment  un endemisme pirinenc, el tritó pirinenc (Euproctus asper).

Pròpiament d’aigua, en el grup del rèptils tant sols trobaríem la serp d´aigua (Natrix maura), espècie molt aquàtica lligada a tota mena de cursos i masses d’aigua. 

4.3
Els ocells
El medi aquàtic del Berguedà té pocs ocells nidificants. Els rius tenen com a ocell més característic la merla d´aigua (Cinclus cinclus), exclusiva d’aigües corrents i netes. Als codolars dels marges solen criar la pastorella torrentera i la blanca, amés de tenir la presència anecdòtica del corriol petit (Charadrius dubius). En llocs d’aigües encalmades avui hi són freqüents l’ànec collverd (Anas platyrhinchos) i la polla d’aigua (Gallinula chloropus), mentre que el blauet (Alcedo atthis) ha disminuït molt. Als petits canyissars que es fan en algunes rescloses podem trobar-hi la boscarla de canyar (Acrocephalus palustris) i, molt més rarament, el balquer (Acrocephalus arundinaceus). El cabuset (Tachybaptus ruficollis) cria en algunes basses o embassaments de riera, ambients d’aigua que comparteix amb la polla d’aigua i el collverd. El Bernat pescaire (Ardea cinerea) apareix normalment com a hivernant i és possible que hi criï alguna parella. La cuareta torrentera (Motacilla cinerea) que es troba lligada a aigües corrents més o menys netes de tota la comarca. 

4.4
Els mamífers
De mamífers lligats estretament al curs del riu o de rieres hi ha la rata d´aigua (Arvicola sapidus), de vida semiaquàtica, en ambients d’aigua abundant i poc contaminada; la musaranya d’aigua (Neomys fodiens), poc detectada; i el visó americà (Mustela vison), originari d’Amèrica del nord i documentada a la comarca. Possiblement  són descendents d’animals escapats de granges de cria per a fins comercials.

5 Els macroinvertebrats, indicadors de la qualitat de l’aigua

5.1
Què és la qualitat de l’aigua?

El concepte de qualitat de l’aigua és bastant relatiu, ja que està en funció de la utilitat  que se li hagi de donar. Així els criteris de qualitat són diferents segons es tracti d’aigua per beure, per regar, per la vida dels peixos o per a mantenir en bones condicions l’ecosistema global…

En el nostre cas els criteris de qualitat de l’aigua fan referència al conjunt  d’aspectes i paràmetres que s’han de mantenir per  permetre el bon funcionament de l’ecosistema aquàtic. Per determinar la qualitat és important per exemple conèixer quines substàncies orgàniques i inorgàniques són presents a l’aigua i en quines concentracions, la composició i l’estat de l’ecosistema aquàtic i els canvis temporals i espacials que es produeixen o es poden produir degut a factors propis i a d’altres externs al mateix. 

5.2
Els macroinvertebrats com a indicadors biològics de la qualitat de l’aigua

Els indicadors biològics, són organismes que viuen als rius, en diferents indrets i què amb la seva presència ens permeten conèixer alguns aspectes relacionats amb la qualitat de l’aigua (si hi ha molt o poc oxigen, si l’aigua és freda o calenta, etc.).

La modificació de la qualitat de les aigües en llocs  propers a nuclis urbans, abocaments industrials, centrals termoelèctriques etc. provoquen canvis qualitatius i quantitatius en la vida dels rius: desapareixen les espècies  més sensibles i queden d'altres, poc exigents o més resistents a  aquestes noves condicions (cada espècie té un determinat grau de tolerància).  

Les espècies que estan molt ben adaptades a ambients concrets i són incapaces de resistir canvis  en el medi on viuen (encara que siguin petits), són molt especialitzades i la seva presència pot ser suficient per conèixer la qualitat ecològica del riu. Aquestes espècies són utilitzades com indicadors de les característiques de l'aigua del riu  en aquell tram, és a dir com a indicadors biològics de la qualitat de l’aigua.

L'avantatge de l'estudi dels organismes a l'hora de determinar les alteracions del medi, és que ens informen de la situació actual  i de la història prèvia a la recollida de les mostres, així com de la situació de l'ecosistema aigües amunt a una longitud variable del lloc de treball. En canvi, els  mètodes  d'anàlisi fisico-química  si bé resulten  més precisos,  només ens informen de l'estat de l'aigua en l'instant de la recollida de les  mostres.  L'aproximació més acurada a l'estat real del riu resultaria d'una combinació dels dos mètodes: l'estudi dels factors físico-químics i dels biòtics. 

Els més utilitzats com a indicadors biològics són els macroinvertebrats. Es tracta d’invertebrats que mesuren entre uns pocs mil·límetres i uns pocs centímetres de llargària, de forma que són fàcilment observables a ull nu o amb l’ajut d’una lupa de mà o d’una lupa binocular i amb trets morfològics clarament diferenciables. Si a més tenim en compte els fets de que són relativament abundants al riu, fàcilment mostrejables, sensibles en diferent grau a la contaminació i que tenen un temps de vida suficientment llarg de forma que poden reflectir els canvis qualitatius que han afectat  l’ecosistema al llarg d’un cert temps…podem concloure que es tracta d’un grup d’animals molt assequible com a material d’estudi, de forma ràpida i amb el mínim instrumental.
La majoria dels macroinvertebrats que es fan servir com a indicadors biològics són insectes i en menor quantitat anèl·lids i mol·luscs. En el cas dels insectes es tracta sobretot de larves que poden passar-se a l’aigua des de setmanes fins a alguns anys, abans de convertir-se en adults. Els adults solen ser aeris, excepte en unes quantes espècies en les que tant la larva com l’adult són totalment aquàtics.

5.3
Els grups taxonòmics més freqüents  utilitzats com a indicadors biològics 

· Planàrids (planàries). El cos és curt i molt pla amb manca total de potes. La pell és llisa, de color gris i no mostra cap anell. El cap no està diferenciat, però a la part anterior del dors es distingeixen un bon nombre d’ulls (F. Planàrids).
· Oligoquets (cucs). Tenen el cos segmentat, provistos de sedes o quetes en diferents segments més o menys visibles i de coloració vermellosa o clara. Viuen en el llim (Cl. Oligoquets).
· Hirudinis (sangoneres). Tenen el cos segmentat i una mica aplanat, sense cap diferenciat i proveït d’una ventosa anterior i una altra posterior. Normalment es troben sota els còdols (Cl. Hirudinis).

· Mol·luscs (cargols). Presenten una closca dura que protegeix el cos tou de l’animal. Encara que se’n poden trobar de bivalves (closca de dues peces), els més freqüents són els gasteròpodes (una sola peça). Solen trobar-se a sobre els còdols en llocs de corrent (F. Ancílids, F. Limnèids, F. Físids, F. Planòrbids).
· Aràcnids. Als nostres rius estan representats pels àcars aquàtics. Tenen el cos globulós i 4 parells de potes (F. Hidracàrids).

· Insectes. Els adults tenen el cos segmentat i diferenciat en cap (amb ulls compostos, un parell d’antenes i apèndixs bucals), tòrax amb tres segments (amb tres parells de potes i ales, segons el cas) i abdomen. Al riu es poden trobar els següents grups d’insectes:

· Plecòpters (perles). Les nimfes són aquàtiques i tenen el cos ben diferenciat.  Viuen entre els sediments del fons del riu. Tenen dos ulls compostos. Estan proveïdes de dos apèndix terminals (cercs) al final de l’abdomen. Les traqueobrànquies respiratòries s’obren al tòrax. Les cobertes alars són ben visibles. Les potes acaben en dues fortes ungles. Es troben sobre els còdols o entre la vegetació del fons. Els adults són aeris. (F. Pèrlids, F. Perlòdids).
· Efemeròpters (efímeres). Les nimfes tenen el cos ben diferenciat. Els ulls són compostos. Estan proveïdes de tres cercs a l’extrem posterior de l’abdomen. Les cobertes alars són ben visibles. Les traqueobrànquies laminars són abdominals. Es troben sobre els còdols i en el fons del riu. Els adults són aeris. (F.  Heptagènids, F. Efemèrids, F. Efemerèl·lids, F. Caènids, F. Bètids, F. Leptoflèbids).

· Odonats (libèl·lules i espiadimonis). Les nimfes tenen el cos ben diferenciat. Els ulls són compostos. Tenen les cobertes alars ben visibles. L’abdomen presenta tres traqueobrànquies laminars situades al seu extrem posterior. Viuen mig enterrades entre els sediments. Els adults són aeris.

· Tricòpters (frigànies). Les larves no tenen el cos tan clarament diferenciat com els anteriors. Els ulls són compostos. No s’observen les cobertes alars. Al final de l’abdomen solen presentar dues fortes ungles. Viuen lliures o dins un estoig de pedretes, tronquets o trossos de fulles, del qual només treuen el cap i dins el qual es converteixen en pupa. Es troben sobre els còdols o entre els sediments del fons. Els adults són aeris. (F. Hidropsíquids, F. Riacofílids, F. Limnefílids, F. Hidroptílids, F. Odontocèrids).

· Coleòpters (escarabats). Pot ser que les larves siguin aquàtiques i l’adult aeri o bé que tots dos siguin aquàtics. Les larves són molt variables. No s’observen les cobertes alars. Solen tenir cercs terminals. Poden viure en llocs de corrent o d’aigües tranquil·les. Els adults aquàtics tenen el cos de forma ovalada i estan proveïts de potes caminadores o nedadores convertides en rems (F. Ditíscids, F. Èlmids).
· Dípters (mosques). Les larves tenen aspecte de cuc curt, sense o amb pocs segments. El cos no te pràcticament les parts ben diferenciades. No hi ha ulls compostos ni cap senyal de les ales. No tenen potes articulades sinó una mena de protuberàncies o falses potes utilitzades pel desplaçament (F. Simúlids, F. Tipúlids, F. Tabànids, F. Quironòmids, F. Estratiòmids, F. blefarocèrids, F. Sírfids).
· Heteròpters. Les nimfes són semblants als adults però de mida més petita. Tenen el cos ben diferenciat en cap proveït d’antenes, ulls compostos i bec xuclador, tòrax amb tres parells de potes i ales ocultes, i abdomen que en alguns casos acaba en un tub respiratori o guarda una bombolla d’aire. La nimfa i l’adult viuen a l’aigua però respiren aire atmosfèric (F. Gèrrids, F. Nèpids, F. Hidromètrids, F. Notonèctids).
· Crustacis. Els adults tenen el cos segmentat i diferenciat en tres parts (de vegades difícils de distingir): el cèfalon amb ulls compostos, dos parells d’antenes i apèndixs bucals, el perèion i el plèon; aquests dos últims proveïts de nombrosos apèndix articulats relacionats amb la manipulació de l’aliment, el desplaçament, etc. (F. Gammàrids, F. Ciprípids).
5.4   
L’índex biològic i els nivells de qualitat

Abans de determinar l’índex biològic de qualitat de l’aigua i per tant l’estat de qualitat del riu, cal precisar el nivell d’informació que s’ha d’obtenir de cada organisme indicador.

5.4.1
L’índex biològic

Com a referència s’ha pres el model d’índex biològic BMWP’ que ha estat emprat des de fa temps en els estudis realitzats sobre la qualitat ecològica dels rius Llobregat, Besos, Foix i Tordera.

Segons aquest índex la identificació dels organismes cal fer-la a nivell taxonòmic de família (classe o ordre en alguns casos si l’anterior resulta molt complexa). 

Cada grup taxonòmic té una puntuació afegida (que correspon al seu índex biològic) de l’1 al 10 ambdós inclosos, que informa de la qualitat de l’aigua que necessiten per viure i per tant de la seva sensibilitat a l’alteració i contaminació del medi. Per exemple un valor de 10 correspon a famílies indicadores d’aigües de molt bona qualitat, és a dir molt netes, i que per tant resulten molt sensibles als canvis que es produeixen en el seu entorn. Són els primers animals que desapareixen si la qualitat del medi es redueix. Per contra, a l’altra extrem de la taula amb una puntuació de 2 o d’1, hi ha els organismes més tolerants, aquells que són capaços de viure en condicions extremes, suportant la pràctica destrucció del medi i amb uns nivells de contaminació altíssims.

L’índex biològic global de l’ecosistema s’obté sumant la puntuació corresponent per cada família, tantes vegades com famílies diferents trobem a la mostra, dividint el total pel número de famílies trobades, és a dir fent la mitjana. El valor obtingut de l’índex ha d’estar comprés entre 1 (mínim) i 10 (màxim).

Llistat de grups de macroinvertebrats i el seu índex biològic

	Grup taxonòmic
	Índex biològic
	Grup taxonòmic
	Índex biològic

	F. Pèrlids
	10
	F. Hidràcars
	4

	F. Perlòdids
	10
	F. Bètids
	4

	F. Efemèrids
	10
	F. Cènids
	4

	F. Heptagènids
	10
	F. Estratiòmids
	4

	F. Leptoflèbids
	10
	F. Tabànids
	4

	F. Odontocèrids
	10
	F. Quironòmids
	4/2

	F. Glososomàtids
	8
	F. Hirudínids
	3

	O. Odonats
	8/6
	F. Limnèids
	3

	F. Efemerel·lids
	7
	F. Físids
	3

	F. Limnefílids
	7
	F. Planòrbids
	3

	F. Riacofílids
	7
	F. Ostràcodes
	3

	F. Ancílids
	6
	F. Gèrrids
	3

	F. Gammàrids
	6
	F. Hidromètrids
	3

	F. Hidroptílids
	6
	F. Nèpids
	3

	F. Èlmids
	5
	F. Notonèctids
	3

	F. Hidropsíquids
	5
	F. Ditíscids
	3

	F. Simúlids
	5
	F. Culícids
	2

	F. Tipúlids
	5
	Cl. Oligoquets
	1

	F. Planàrids
	5
	
	


5.4.2 
Els nivells de qualitat de l’aigua

A partir dels índexs globals es poden determinar cinc nivells de qualitat de l’aigua:

	Nivell de qualitat de l’aigua
	Índex biològic global

	Aigües molt netes
	(100

	Aigües bastant netes
	61-100

	Aigües contaminades
	36-60

	Aigües molts contaminades
	16-35

	Aigües extremadament contaminades
	(15


5.5
L’estat ecològic global

Les activitats que es duen a terme a la vora del riu i a tota la conca (la desforestació, l’explotació minera a cel obert, el moviment de terres, l’obertura de pistes i carreteres, l’extracció d’àrids, els incendis, les esllavissades, etc.) naturals o antròpiques,  condicionen l’estat de les seves aigües i del seu entorn, provocant problemes d’erosió del sòl, amb arrossegament de terres cap al riu. Per altre part, l’establiment de nuclis urbans al llarg de la seva xarxa, alteren l’aport de nutrients (pesticides amb nitrats i fosfats procedents de l’agricultura, els purins procedents de granges, aigües domèstiques carregades de detergents, sals, matèria fecal, etc.) i per tant la seva qualitat ecològica i també d’ús humà.

Tot i que els rius es poden autodepurar, gràcies als bacteris, a la llum del sol i a l’oxigenació, aquesta capacitat resta limitada quan els abocaments depassen la capacitat màxima del riu (saturació).

Per tot això, per determinar l’estat de salut d’un riu cal tenir en compte:

· No només l’índex de qualitat  basat en els macroinvertebrats que hi viuen sinó també la comunitat faunística vertebrada d'aquell ambient fluvial (els peixos, els amfibis, els rèptils i  la comunitat d’ocells del bosc de ribera), la qualitat de l’hàbitat, la qualitat del bosc de ribera (cobertura, grau de naturalitat,...), les comunitats algals presents i la seva biomassa.
· Alguns paràmetres físico-químics de l’aigua com el pH, la temperatura, la concentració d'oxigen dissolt, els clorurs, els fosfats, els sulfats, els nitrats, els nitrits i l'amoni com a més interessants. 

6 L’impacte humà en el curs alt del Llobregat 
Pel que fa al riu Llobregat a la comarca del Berguedà, cal considerar aspectes positius com: l’elevada mineralització de l´aigua (el calci facilita la precipitació del fòsfor, la qual cosa significa una extracció de nutrients), la baixa densitat de població (35 habitants/km2) encara que concentrada a la riba (pocs i petits nuclis urbans que aboquen a la seva llera), i les poques indústries contaminants aspectes tots ells molt importants quan es comparen amb el seu curs mig i baix. 

De sempre, el riu Llobregat ha estat un riu aprofitat. Ja en l'època medieval, al llarg del curs del riu i dels seus afluents, hi havia instal·lats una bona colla de molins, fargues, etc. que aprofitant la força de l'aigua feien moure els seus mecanismes.

En el seu curs alt, al Llobregat trobem un total de 7 rescloses que donen lloc a petits canals i conduccions amb la finalitat d'obtenir energia elèctrica.

Des del seu naixement, les aigües del riu són aprofitades; així, a pocs metres de les Fonts del Llobregat una resclosa desvia l'aigua cap a un antic molí fariner i a la sortida d'aquest, una altra resclosa la mena cap a una conducció, que salvant un fort desnivell la transporta al Clot del Moro on és utilitzada per a l'obtenció d'energia elèctrica per a la indústria tèxtil.

La conducció més important, però, és el Canal Industrial de Berga que porta l'aigua del Llobregat des del Collet d'Eina (Guardiola de Berguedà) fins a la fàbrica de "Carburos Metálicos" a la Colònia Rosal (aprox. uns 20 km ). Aquest canal industrial, amb un cabal de 1,8 m3/seg. de mitjana, havia de subministrar energia a divuit fàbriques de les quals només se'n construïren tres. Actualment, l'aigua del canal és aprofitada per la fàbrica del Canal de Berga (tèxtil), la fàbrica de les llums (minicentral) i la fàbrica de "Carburos Metálicos". 

Moltes vegades la concessió d’aigua d’aquests canals és superior al cabal momentani del riu, degut a la irregularitat del cabal del riu Llobregat, deixant la llera moltes vegades sense aigua en alguns trams. Sovint el tram de riu entre el Collet de Guardiola i el pantà de La Baells ha quedat eixut, i algunes vegades de forma tant sobtada que ha deixat aïllats gran quantitat de peixos en gorgs o basses, provocant la seva mort per asfixia. Aquests fets van encetar la polèmica sobre el cabal mínim ecològic que garanteixi la supervivència de tots els trams del riu. Malgrat tot, les concessions són a tant llarg termini que fa difícil que les administracions puguin pagar indemnitzacions a les empreses.

El pantà de la Baells, inaugurat el 1976 té com primera finalitat completar l'abastament d'aigua a Barcelona i l'àrea metropolitana, assegurar els recs del Baix Llobregat i regular les aigües del riu. Actualment també hi ha instal·lada una central hidroelèctrica que produeix anualment 23.000 MW. Aquesta energia, juntament amb la que es produeix a les minicentrals de la comarca (17.450 MW) i la que es produeixen les mateixes empreses, fa que el Berguedà sigui una de les tres comarques catalanes amb el percentatge d'autoproducció més alt.

Cal remarcar l’alteració que representa aquest embassament en el que seria el fluir normal del riu. Amb els seus 115 hm3 de capacitat modifica considerablement el cabal del riu, la temperatura de l’aigua i l’ecosistema aquàtic. Aquesta alteració en un primer moment es podria considerar negativa però, partint de que el Llobregat en un estat natural sense una intervenció hipotètica de l’home seria un riu amb un cabal molt variable, dependent del regim pluviomètric, amb èpoques de sequera i d’inundació molt diferenciades, podríem considerar que el cabal constant que garantitza el pantà de La Baells pot arribar a transformar la llera del riu i el seu entorn (amb una correcta depuració de les aigües residuals i respecte pel seu entorn) en un ecosistema molt més estable i per tant molt més ric. De fet en els darrers anys la pressió humana sobre el riu ha disminuït considerablement i la recuperació de la seva biodiversitat (que ratllava els límits de la nulitat en molts trams) és ben palpable. Es pot observar al Berguedà el vol de Bernats Pescaires i d’ànecs, indicadors de que el riu gaudeix d’una bona salut que els hi permet subsistir, així com la presència de truites fins i tot aigües avall, a Gironella i a Puig-reig. 

Un altre aspecte que cal tenir en compte al parlar del Llobregat és la variació dels processos geològics normals degut a la intervenció de l’home. Diríem que en un riu es poden distingir tres trams: el curs alt, el curs mitjà i el curs baix. En cada un d’aquests trams domina un procés geològic per sobre dels altres: l’erosió en el tram alt, el transport en el mitjà i la sedimentació en el tram baix. Aquestes premisses que ens podrien servir per a tots els rius de Catalunya en estat natural (sense la intervenció antròpica) en l'actualitat no ens serviria per la majoria d’ells. En el cas del Llobregat tot el procés d’erosió de materials, i de transport d’aquests en el curs alt finalitza  amb la seva sedimentació al pantà de La Baells i no en les planes fluvials del curs baix i a la desembocadura. Al llarg del curs mitjà i baix trobaríem desenes de rescloses que desvien l’aigua a l’interior de les colònies tèxtils, actualment per fer electricitat i antigament per moure les maquinàries, pel consum d’aigua a tota l’àrea metropolitana de Barcelona i de rec a camps de conreu. Tot plegat fa que desguassi al mar una petita quantitat d’aigua (fora de moments puntuals de pluges torrencials) incapaç de transportar llims i sorres.

El Llobregat també ha servit com a eix de comunicació de la comarca. Així ja el ferrocarril (carrilet) que comunicava el Bages amb el Berguedà, aprofitava el camí obert pel riu per poder-hi accedir. Actualment ho fa "L’eix del Llobregat" (carretera C15) que ressegueix el curs d'aquest riu fins a Guardiola de Berguedà i a partir d'aquí es dirigeix cap al Túnel del Cadí, que travessa cap a la Cerdanya.

7 El estadis larvaris (annex 1)

Tots els insectes, cucs i mol·luscs, inicien el seu desenvolupament a partir d’un ou. Al cap d’un temps sortirà d’aquí un animal jove que en alguns casos tindrà ja l’aparença de l’animal adult però en petit, com és el cas dels oligoquets , de les sangoneres i dels àcars. En altres l’animal necessitarà de transformacions larvàries posteriors anomenades en conjunt metamorfosi per a assolir l’aspecte de l’adult. Aquests estadis larvaris poden durar fins i tot anys.

La larva: 
s’anomena així a la forma o formes juvenils d’alguns insectes que no s’assembla en res a la de l’animal adult, de fet recorda la forma d’un cuc. No tenen ulls compostos, no són aparents les ales, poden presentar potes toràciques no articulades i fins i tot petites protuberàncies abdominals que utilitzen per desplaçar-se, etc. Es tracta d’una etapa de gran activitat ja que la larva per subsistir es veu obligada a buscar aliment, a la vegada que va creixent i va passant per successives mudes (despreniment o pèrdua de l’exoesquelet extern que protegeix el cos de l’animal). Quan l’animal ha assolit l’últim estadi larvari, muda a un altre diferent als anteriors anomenat pupa. Els insectes com els escarabats aquàtics, les frigànies, les mosques i els mosquits entre altres, tenen larves. 

La nimfa: 
correspon a l’estat o estats juvenils d’alguns insectes amb trets similars al de l’adult com per exemple el fet de tenir ulls compostos, potes articulades, excrescències alars a la part dorsal del cos, etc. Són de mida inferior a l’adult però al llarg de successives mudes aconseguirà la grandària definitiva. És una fase de gran activitat.

Els insectes com les libèl·lules, els heteròpters, les efímeres i les perles presenten nimfes aquàtiques, que respiren mitjançant traqueobrànquies.

La pupa:
és l’etapa a la que arriba l’animal després d’assolir el seu últim estadi larvari. En aquesta fase en què l’animal no s’alimenta i resta normalment inactiu, es produiran les últimes transformacions. Es produeixen processos de destrucció de teixits i de formació de nous a partir dels anteriors. Sol tenir lloc a l’interior d’un capoll o estoig de protecció. Quan l’adult surt de la pupa no està encara pigmentat i té les ales toves i arrugades. En molt poc temps desplegarà les ales i estarà a punt per la vida adulta. 

L’adult:
és la última de les etapes. L’animal ha assolit la forma i mida definitives, s’han desenvolupat i madurat els òrgans sexuals i està preparat per la reproducció.

